નવી દિલ્હી- ભારતીય બેન્કો પાસેથી હજારો કરોડ રુપિયાની લોન લઈને ઈંગ્લેન્ડ ભાગી ગયેલા લીકર કિંગ વિજય માલ્યા પર ગાળીયો કસાઈ રહ્યો છે. સ્ટેટ બેન્ક ઓફ ઈન્ડિયાએ દાવો કર્યો છે કે, તેણે વિજય માલ્યાની સંપત્તિની હરાજી કરીને 963 કરોડ રુપિયાની વસૂલાત કરી છે. આ માહિતી SBIના જનરલ મેનેજર અરિજિત બસુએ આપી હતી. સ્ટેટ બેન્ક ઓફ ઈન્ડિયાએ જણાવ્યું કે, SBI માલ્યાની સંપત્તિની હરાજી કરીને વધારે લોનની વસૂલાત કરશે. તેમણે જણાવ્યું કે, આ એક કાયદાકીય પ્રક્રિયા છે. અને સુરક્ષાનો અધિકાર છે. અરિજિત બસુએ વધુમાં જણાવ્યું કે, માલ્યા પાસેથી લોનની મહત્તમ રકમ મેળવવા માટે SBI બ્રિટિશ અધિકારીઓ સાથે સતત સંપર્કમાં છે.